**Am să îți scriu o poezie**

*Maresalmusca*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am să îți scriu o poezie

încât doar tu vei şti să o citeşti

şi-ai să ajungi, femeie, să orbeşti

când ochii plini de frenezie

se vor albi neputincioşi într-un orgasm de erezie.

Am să te fac apoi să vezi

ținându-te de mână doar,

strângându-te ca-ntr-un mojar,

ceea ce nici acum nu vrei să crezi

că eu te văd ca zumzetul cuvintelor roite prin livezi.

Culori prin ochi să mai priveşti

n-ai să mai ai nevoie vreodată

acum când toate degetele-mi, iată,

s-au colorat ca nişte peşti

când îți ating zbatându-se între pământ şi apă nurii regeşti.

Rămâi cu pleoapele închise, aşadar,

în timp ce-n palmele-mi ca un căuş

poți să inspiri miros de făt de ineluş

şi-am să îți fiu şi uragan şi far

când între mările din noi vei naviga fără habar.